Lykshuisbestuurder oor rotte geskorsFoto: Google Maps Die bestuurder van die staatslykshuis in Galestraat in Durban, KwaZulu-Natal, wat vir ŉ afgryslike fout verantwoordelik is, is Dinsdag geskors. Die vrou is onder andere geskors nadat sy geweier het om ŉ gesin te help wat die verkeerde liggaam geneem het om te begrawe en versuim het om die rotprobleem op die perseel te beheer. Dr. Sibongiseni Dhlomo, provinsiale LUR vir gesondheid, het in ŉ verklaring gesê die bestuurder is geskors weens haar “versuim om op verskeie geleenthede leierskap te toon wat met haar pligte verband hou”. Die LUR moes oor die naweek ingryp nadat die kwessie op die SAUK uitgesaai is. Hy het gesê die bestuurder het nie reageer toe junior werknemers haar genader het nie. “Sy het versuim om op te tree toe daar gevind is dat rotte aan die liggame by die lykshuis vreet,” het Dhlomo bygevoeg. Drie liggame het vroeër vandeesmaand bytplekke gehad. Die rubber aan die koelkamerdeur is ook deur die rotte beskadig en niks is glo aan die probleem gedoen nie. “Ons kan regtig nie ŉ persoon sonder empatie in só sensitiewe omgewing hou nie,” het hy bygevoeg. “Ons het mense nodig wat begryp dat selfs oorledenes ook die reg tot waardigheid het. Ons kan nie ŉ bestuurder hê wat nie leierskap toon nie en wat nie stappe doen om uitdagings op te los nie. Ons simpatie aan al die betrokke families.”